정조 7년
癸卯七月二十五日辰時。上御誠正閣。大臣備局堂上引見入侍時。領議政鄭存謙。行知中樞府事具善復。行左參贊金華鎭。行司直鄭尙淳。江華留守金魯鎭。右參贊鄭昌聖。行副司直鄭好仁。吏曹判書徐浩修。工曹判書鄭民始。戶曹判書徐有隣。行副司直嚴璹。禮曹判書李在協。兵曹判書李𡊠。行副司直李柱國徐有大。戶曹參判趙時俊。大司憲洪良浩。持平李秀夏。李壽咸。修撰李錫河。左承旨李在學。假注書金孝建。記事官李祖承尹行任。以次進伏訖。存謙曰。涼氣乍生。潦意不霽。聖體。若何。上曰。一樣矣。存謙曰。王大妃殿氣候。若何。上曰。一樣矣。存謙曰。惠慶宮氣候。若何。上曰。一樣矣。存謙曰。旱餘喜雨。反又成霖。數昨以來。不無傷稼之慮。誠不勝悶然矣。上曰。縈祭已命設行。而無或太早乎。存謙曰。以節序言之。西成之期。旣在不遠。今則一日爲急。故臣亦有所往復於原任大臣。而皆以設行爲好云。且古大臣箚語有曰。不待圭璧之擧。而恒篤對越之誠。固知殿下夙夜一念。無非默禱之時。而秋序已屆。民事可悶。及今祈晴。實爲合宜矣。存謙曰。京畿監司沈頤之上疏。以道內目下最悶者。莫如漕轉一事。一旬之間。再徹臭載之啓。沙格渰水之慘。守令被罪之擧。踵武相尋。拯米之弊。專歸於沿海畿民。湖西船價至薄。人皆不願。故畢竟偸竊故敗之患。多在湖西。稅船作隊之議。旣發於廟堂。船價增益之論。亦在於本道。而議論岐貳。訖無變通。若此不已。則兩道痼弊。終無可除之日爲辭。批旨有次對時稟處之命矣。船價之增益。設施之初。計其水路遠近。兩湖嶺南。皆有不易之定數。今爲湖西一路而增益之。決是行不得之事。此則置之。至於京船作隊。以其有弊。曾於湖南。旣設旋罷。本有甲乙之論。有非猝乍間遽議者。而惠堂以爲行之似好云。下詢。何如。上曰。惠堂之意。何如。宣惠廳堂上民始曰。京船作隊。難保其無弊。而大抵各邑私自覓船。船人無句管。故京外之誅求。中間之逗留。奸弊日滋。臭載晩時。比年漸甚。且兩湖之當初不願作隊者。諸弊之外。以宮營納之不爲載來。擧皆不願矣。今則船漢輩。自請宮營納之擔當。故湖西則連請作隊。湖南亦不至如前不願云。今若作隊京船。分送兩湖。而撰成節目。俾有規制。則其於運轉之道。不無其效矣。存謙曰。京船作隊之利害便否。到底理會。然後方可以議。此係大變通。下詢諸大臣。商確處之。何如。上曰。依爲之。出擧條存謙曰。頃因北評事金載人所啓。公市所用小靑布。翌年分債。而先取利殖之弊。令本道詳査狀聞事。覆奏。分付矣。卽見咸鏡監司徐有寧狀啓。則以爲。小靑布之換木取殖。創自辛巳年。而鍾城等四邑。元無先取利殖之規。獨於會寧一邑。有此弊端。蓋是設庫之初。財力苟簡。故臨急先取。仍成謬例矣。到今留儲有裕。永革此弊。以爲邊民之惠云。又以爲穩城差需白木甚夥然。換木取殖有弊。所用小靑布。以穀物從市直換作補用事。請令廟堂稟處矣。取殖之引用。旣出於當初物力之苟簡。而今則差需旣裕。會寧府殖利引用之謬例。分付革罷。至於穩城小靑布之勿爲換木貿穀以用事。差需設置之初。五邑之以小靑布換木。旣成恒式。今不可續續變改。此則置之。依前擧行之意。一體分付。何如。上曰。依爲之。出擧條存謙曰。此全羅左水使孫相龍。右水使尹得逵今秋水操設行事狀啓也。因統制使請操狀啓。特命停止。已爲行會。此狀啓。竝置。何如。上曰。依爲之。出擧條存謙曰。式年監試試期不遠。遠道則試。官趁今差出。然後可以及期下去。令政院稟旨。政官卽爲牌招。開政差出。何如。上曰。依爲之。出擧條上命書榻敎曰。政官牌招開政。浩修曰。各道試官。一時差出。則京試官四望。都事七望。分排極爲苟簡。遠道則先爲差出近道則次次差出。似好。故敢達矣。上曰。此有前例乎。浩修曰。前或有之矣。上曰。事涉苟簡矣。仍命書榻敎曰。侍從堂下罷削人員。竝敍用。上曰。縈祭祭文。文任例爲製進云。大提學則牌招之際。自費時刻。弘文提學。旣已入來。使之製進。可也。存謙曰。生六臣贈謚之命。寔出我聖上褒忠奬節之盛意。瞻聆所及。孰不感聳。金時習元昊成聃壽謚狀。到館已久。而聞金時習延謚。則自書院擧行。故院儒方此等待云。分付本館以爲趁速議謚之地。何如。上曰。依爲之。出擧條存謙曰。頃仍嶺南御史沈基泰書啓。以巨濟府使李琦鉉刑具違式事。銓堂筵中稟處。至有令該帥臣從重決棍之命。而該曹不卽行關。以致擧行之稽遲。吏曹當該堂上。推考。何如。上曰。依爲之。出擧條上曰。此非兵曹擧行之事乎。存謙曰。以守令之故。自吏曹行關矣。上曰。近日吏兵曹擧行。誠可悶矣。向日慶尙水使狀啓中。邊將決棍後拿處云者。何也。存謙曰。向來下敎中。有令該帥臣從重決棍後稟處之命。而該帥以決棍後拿處之意爲狀啓者。誠可怪也。上曰。其時豈不使備局行關乎。有隣曰。自兵曹行關。而此非兵曹之誤關也。該帥臣以稟字。錯看拿字至有此擧云矣。上曰。當初決棍之意。欲其不爲拿處。而若至拿來。則無義。甚矣。姑無拿來之事耶。有隣曰。纔已更關。不至拿來矣。民始曰。各道船案。例於二月內上送。而近年以來。漸次解弛。雖未能趁限。亦不出三四月之內矣。今年諸道船案。皆已上來。而京畿以最近之地。尙不上送。故去月促關。而亦無皁白。事極緩忽。不可無警。該道道臣推考。使之斯速修正上送。此後諸道船案。亦於限內修送之意。各別申飭。何如。上曰。依爲之。出擧條上曰。江留新從江都來。沿路所見。何如。魯鎭曰。今年金浦通津之間。除非奉天之外。似勝於昨年年事。且近日之雨。雖云差晩。猶有可及之望云矣。上曰。今番之雨。果如何云耶。魯鎭曰。聞老農之言。庚戌年六月念後。始得雨。而仍爲大豊。今後雨暘若調順。亦不害爲有秋云矣。上曰。今年何可以庚戌比之也。存謙曰。都憲上疏及錦伯狀啓回啓。當以啓目。仰奏矣。上曰。依此爲之。存謙曰。闕內頹圮處。不可不卽速修改。而日前有勿爲改修之敎。實爲可悶矣。上曰。役處甚多。今年則勢不可爲之矣。上曰。慈殿差備修改後。雨漏處又爲八十餘處之多。事甚駭然矣。有隣曰。雨漏處如是甚多。臣之不善檢飭。不勝惶悚矣。上曰。其時看役堂上。豈非參判乎。有隣曰。臣與參判。同爲看役矣。存謙曰。必是匠手輩。不善蓋瓦之致。此後則擇其善手。更爲修改。好矣。上曰。待雨勢快晴。使之善改。可也。存謙曰。雲觀草記尙不下。故擧行漸致遲延。誠可悶。而聞春川。則無可用處云矣。上曰。原州外更無可合處耶。存謙曰。三陟有之。而亦不如原州。若欲廣求他道。則德山有可用處矣。上曰。何必更求他道乎。三陟亦果如何云耶。浩修曰。三陟亦好。而山脈及穴處。猶不如原州。且坐向及年運相合處。亦爲難得矣。存謙曰。其在重事體之道。不可一向遷就。定送相地官於原州。使之看審。待其回還。卽爲決定。似好矣。上曰。依此爲之。可也。民始曰。開城留守徐有防上疏中。三司稅錢蠲減爲請。而尙衣院稅錢。亦難盡數蕩減。就其中六十餘兩減給。似好矣。上曰。三司稱何司乎。民始曰。尙衣掌苑司圃矣。上曰。然則三司相議草記。可也。上曰。昨日禮曹草記事。本園初無丁字閣。故予則認以爲外門矣。在協曰。本園無丁字閣。以當初墓舍。仍以用之。故已至年久。如是滲漏矣。今番雨後。各陵有頉處。次第報來。將待節祀。可以修改。而至於顯陵。則以祧遷陵寢。不行節祀。曲墻頹圮處。不可不擇日修改。而此是畿伯春奉審時。已爲執頉者。則禮堂不必更爲奉審。待快晴當卽擧行矣。上曰。依此爲之。良浩曰。今日諫院不備。合啓不得爲之矣。良浩曰。請大靜縣爲奴罪人金壽賢。依律處斷。上曰。不允。良浩曰。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。上曰。不允。良浩曰。請大靜縣定配罪人聖中。亟令王府。設鞫嚴問。期於得情。夬正王法。上曰。不允。良浩曰。請削板罪人有臣宗甲義駿。竝令王府。設鞫嚴問。依律處斷。上曰。亟停勿煩。良浩曰。請康津縣量移罪人趙。亟寢酌處之命。仍令王府。設鞫得情。夬正王法。上曰。亟停勿煩。良浩曰。請薪智島荐棘罪人瑩中。設鞫嚴問。夬施當律。上曰。不允。良浩曰。請楸子島安置罪人李普行。亟令王府。拿鞫嚴問。上曰。不允。良浩曰。請物故罪人國榮。亟施孥籍之典。上曰。不允。良浩曰。請李義翊。更令王府。設鞫嚴問。期於得情。上曰。不允。良浩曰。請金養淳。亟令王府。更爲設鞫。期於得情。上曰。亟停勿煩。良浩曰。請李義直。亟令王府。設鞫得情。夬正典刑。上曰。不允。良浩曰。請黑山島定配罪人任觀周。亟令王府。拿鞫嚴問。期於得情。上曰。不允。良浩曰。請捕廳罪人煥九。亟令王府。嚴加鞫問。夬正典刑。上曰。不允。良浩曰。請行副司直申尙權。亟施屛裔之典。上曰。不允。良浩曰。新除授司諫院獻納趙錫穆。時在慶尙道尙州地。正言李思祚。時在京畿通津地。請竝斯速乘馹上來事。下諭。上曰。依啓。良浩曰。王言發爲典謨。百世訓之。惟我殿下。聖學卓越。雲章昭回。每於尺綸之下。窮巷士子。莫不擎讀而傳誦矣。臣伏見今月二十二日傳敎。有卿宰厭聞之說一句語。近來紀綱懈弛。筵體不嚴。誠極駭惋。隨其所犯。明正其罪。有不可已。而至於君父責敎。苟有厭聞之意。則是無臣節也。其罪不容誅。而廷臣之承聞者。豈不萬萬驚悚切迫乎。又伏見十四日大臣待命批旨四字句語。尤非人臣之所敢聞者。夫百隷怠慢。莫近日若。雖是大官。苟有罪。則董飭譴罰。無所不可。而辭敎之間。或失和平。有欠王言之體。伏乞更加三思。前後下敎中二句語。特命還收。以光轉環之量焉。上曰。隨事陳勉。殊甚嘉尙。十二日傳敎中句語。下字之際。實有斟量者。且其本事。元非諸臣所樂聞。烏可不用厭聞二字。到今急於從施。若令爻周此句。殊違當初警勵之本意。至於十四日批答中句語。卿言固好矣。且欠敬禮之義。名以御容四字。令政院。原本抹去。可也。良浩曰。前因正言臣洪聖淵疏陳禁吏之弊。批旨有事係更張。令本府草記稟處之命矣。蓋法司禁亂之貽弊民間者。其端有二。一則所捧贖錢。出禁之官。各自區處。故陪隷之屬。利其帖給。或有慫慂臺臣。頻數出禁之弊。一則府屬之無料加出者。其數甚多。而每於出禁之際。必付此輩擧行。故便作討食聊賴之地。欲矯此弊。不可無別般變通。而前都憲臣鄭好仁。未及釐正而遞去。臣之除拜後。往復商確。且與僚臺相議。則法司出禁。每在卽地定限。慮其宣洩。故勢難通議於僚臺。而其所撟捄之方。唯在防其起弊之源矣。今若句管贖錢之出入。使不得私用。則可絶下輩慫慂之弊矣。出禁之際。必付實料吏隷。則仰哺不專在是。立落亦有顧畏矣。此則臣府。自可變通。而至於贖錢句管之官。不可不一經筵稟。然後可以擧行。本府監察。本有掌務官名色。而請於蔭官中劃定委任。如秋曹京兆之例。考驗諸臺出禁之數。收合贖錢。月終會計於都憲。而此外本府例入各項名色。亦令照管出納。添給吏隷之薄料。而加出之過多者。量宜存汰事。成節目遵行。則庶爲救弊之道。故敢達矣。上曰。此果何如。存謙曰。大體則微細之事也。不足奏達於香案之前。而今聞其所奏。則以監察主管財物。以防吏隷之作奸。其意出於爲民除弊矣。上曰。卿意則以爲。如何。存謙曰。旣出除弊之意。亦爲懋實之政。臣意則依其言施行。無妨矣。上曰。掌務官名色。前亦有之乎。良浩曰。自前有之。而若不經稟定式。則易歸無實。故有此所奏矣。上曰。掌務官所管何事。良浩曰。別無所管矣。上曰。然則本府財用。誰果主管乎。良浩曰。皆歸首吏數人之囊橐。故非但府中凡節。極爲苟艱。所謂府隷。無料者多。故不得已出禁。以贖錢用之矣。上曰。筵臣中曾經都憲之人。各陳所見。可也。華鎭曰。憲府公用。使監察主管之論。其來久矣。今此憲長所懷。亦有意見。苟能從長變通。則監察之爲掌務官。似爲合宜矣。尙淳曰。俄者閤外。臣亦略聞此說。而臣意亦以爲。依此定式。似好云矣。魯鎭曰。監察素稱殿中御史。異於他司之郞官。則掌務之任。恐有窒礙之端矣。昌聖曰。近來憲府不成貌樣。禁亂之法。不可全癈。而下輩討食作挐之患。必須變通。然後可除都民之弊。蓋本府一年所入。合而計之。足可分排吏隷之料布。渠輩苟得資生之道。則亦何至於冒法作挐乎。此不可無變通之事。而都憲意見。亦出於財物之出入。監察似無不可主管之理。凡於茶時之際。犯禁被捉者。皆因諸臺之分付。捧招懲治等事。監察擧行。則獨於掌務之任。恐不必以臺監之體。有所拘礙矣。好仁曰。憲府出禁牌之官。每以贖錢帖給其帶率。故鄕曲未經事之臺諫。爲其下隷所慫慂。未免出禁之頻數。至於吏隷之無料者。躡後作挐之弊。比比有之。此所謂假禁亂也。今若欲釐正此弊。莫如先汰不緊吏隷。而以蔭監察中一員。擇差掌務官。主管禁贖。每朔月終。會計於長官。或作公用。或添給吏隷之薄料者。使他臺不敢與知於其間。則出禁侵漁之患。似有矯正之道矣。上曰。贖錢旣出於民間。則以其贖錢移送於保民司。無妨矣。好仁曰。若如此。則本府下隷。尤無聊賴之資矣。上曰。保民司。何時革罷乎。民始曰。甲午以後。屬之秋曹矣。浩修曰。臣未詳本事裏面。利害便否。不敢臆對矣。民始曰。監察雖云殿中御史。而旣與臺諫有異。且聞掌務官已有舊例。使之句管。似無妨矣。有隣曰。憲府事。宜有一番釐正之擧。而監察旣非掌務之官。則畢竟無弊。亦未可必矣。璹曰。使監察主管則似好。而若無照管監察之人。則畢竟生弊。與今日無異。必也久任憲長。然後可以無弊矣。在協曰。都憲所奏。蓋慮監察之不願掌務。難使聽從。故致有此筵稟之擧。而此在都憲成節目遵行之如何。監察亦豈可不爲掌務官乎。𡊠曰。憲府不但有禁贖之用。自地部又有例送之物。而主管無人。經用無節。府中吏隷月料太薄。若於監察中。差出掌務官。府中所用者。使之主管。似爲矯捄之道矣。時俊曰。一番釐正之論。久矣。年前江陵縣監李夔爲持憲時。以釐正事件成出冊子。而見者頗爲便宜云。今若依都憲所奏施行。則似好矣。上曰。長官計量其歲入及用下之數爻。成出節目。以爲遵行。則亦不必別定掌務官矣。昌聖曰。前有此議。而每患無主管。故自歸於下輩偸食之科矣。上曰。憲府。本非照律之官也。凡係被捉禁亂者。移送秋曹。以爲照律。而其贖錢。亦自秋曹徵用。似無妨矣。華鎭曰。贖錢不得爲本府之用。則臺諫必也初不出禁矣。良浩曰。若移送他司。則殊非變通之意也。上曰。本府旣非掌財之司。監察亦非擬律之任。則錢貨勘簿。笞杖收贖。專屬本府之監察。揆以事面。能無苟艱之嫌乎。府中事務。主管無人。種種流弊。至及於小民。臺臣之言。旣出爲民。則有難靳許。然此在卿從便處之之如何。不必煩請朝家處分矣。出擧條上曰。今則有晴意。縈祭之設行。何如耶。存謙曰。傳敎旣出。恐難中止矣。上曰。予意亦然。而初欲觀數日矣。昨見畿伯狀啓。則有傷稼之慮云。故有此。傳敎矣。上曰。永禧殿無雨漏處云。是可幸也。存謙曰。誠爲萬幸矣。上曰。景春殿蓋瓦事。何以爲之乎。有隣曰。明日始役。俟晴修改。似好矣。上曰。非明日。則無始役之日乎。有隣曰。吉日爲難。明日只爲始役。更竢雨霽擧行。似好矣。上曰。依此爲之。上命退。諸臣以次退出。